酬樂天江樓夜吟稹詩因成三十韻
作者：元稹
朝代：唐

paragraphs: 忽見君新句，君吟我舊篇。
見當巴徼外，吟在楚江前。
思鄙寧通律，聲清遂扣玄。
三都時覺重，一顧世稱妍。
排韻曾遙荅，分題幾共聯。
昔憑銀翰寫，今賴玉音宣。
布鼓隨椎響，坯泥仰匠圓。
鈴因風斷續，珠與調牽緜。
阮籍驚長嘯，商陵怨別弦。
猿羞啼月峽，鶴讓警秋天。
志士潛興感，高僧暫廢禪。
興飄滄海動，氣合碧雲連。
點綴工微者，吹噓勢特然。
休文徒倚檻，彥伯浪回船。
伎樂當筵唱，兒童滿巷傳。
改張思婦錦，騰躍賈人牋。
魏拙虛教出，曹風敢望痊。
定遭才子笑，恐賺學生癲。
裁什情何厚，飛書信不專。
隼猜鴻蓄縮，虎橫犬迍邅。
水墨看雖久，瓊瑤喜尚全。
纔從魚裏得，便向市頭懸。
夜置堂東序，朝鋪座右邊。
手尋韋欲絕，淚滴紙渾穿。
甘蔗銷殘醉，醍醐醒早眠。
深藏那遽滅，同詠苦無緣。
雅羨詩能聖，終嗟藥未仙。
五千誠遠道，四十已中年。
暗魄多相夢，衰容每自憐。
卒章還慟哭，蚊蚋溢山川。